
               На основу члана 11. и члана 15. Закона о локалним изборима („Сл.гласник РС“, бр.129/07, 34/10-одлука УС,54/11 и 12/20), Изборна комисија градске општине Гроцка на седници одржаној  ​​​​​​​​​​​​​​​​​​​04. марта 2020. године доноси

 П О С Л О В Н И К

О  РАДУ ИЗБОРНЕ КОМИСИЈЕ 

ГРАДСКЕ ОПШТИНЕ ГРОЦКА

I/  УВОДНЕ НАПОМЕНЕ
Члан 1.

                  Овим Пословником уређују се питања организације,начина рада и одлучивања Изборне комисије ГО Гроцка (у даљем тексту:Комисија), као и друга питања од значаја за рад Комисије.

Члан 2.

                   Седиште комисије је у Гроцкој, у згради Скупштине ГО Гроцка, ул. Булевар ослобођења бр. 28.

Члан 3.

               Комисија у свом раду користи свој печат. Печат је округлог облика,пречника 32 мм, у средини печата ја грб Републике Србије. По спољном ободу печата уписан је текст: „РЕПУБЛИКА СРБИЈА“. *ГРОЦКА*, у следећем унутрашњем кругу уписан је текст: Град Београд-Градскa општинa Гроцка, у следећем унутрашњем кругу:Изборна комисија градске општине Гроцка.
            Текст печата исписан је ћириличним писмом.

                                            II/ САСТАВ КОМИСИЈЕ
Члан 4.

               Комисију чине Председник и чланови Комисије у сталном и проширеном саставу.

Члан 5.

                Комисију у сталном саставу чине Председник, заменик Председника, осам чланова и осам заменика чланова, које именује Скупштине градске општине Гроцка на предлог одборничких група, а у проширеном саставу и по један опуномоћени представник подносиоца проглашене изборне листе, који је предложио најмање 2/3 кандидата за одборнике Скупштине градске општине Гроцка.Чланови Комисије имају иста права, обавезе и одговорности за рад Комисије. Чланови Комисије своја права и дужности остварују активним учешћем у припремању, расправи, одлучивању и спровођењу одлука и закључака Комисије.
Члан 6.


Комисија има Секретара кога именује Скупштина градске општине Гроцка, који учествује у раду Комисије без права одлучивања.

Члан 7.

Председник, чланови комисије у сталном и проширеном саставу и њен Секретар имају заменике. За председника, заменика председника, Секретара и заменика Секретара Комисије именује се лице које је дипломирани правник.


Заменици из става 1. овог члана имају иста права и одговорности, као и председник, чланови и Секретар које замењују.


Председник Комисије:

· представља Комисју;

· организује рад Комисије на реализацији послова и задатака из надлежности Комисије;

· сазива седнице Комисије и председава њеним седницама;

· стара се о припреми Пословника о раду Комисије;

· стара се о спровођењу одлука и закључака Комисије;

· представља Комисију пред надлежним домаћим и међународним органима;

· потписује акта које Комисија доноси, обавља и друге дужности и послове који су утврђени Законом и Половником о раду Комисије;

Председник Комисије може да овласти Секретара Комисије да потписује акте Комисије која се односе на питања техничког карактера.


Заменик председника Комисије:

· помаже председнику у организацији рада Комисије;

· обавља све дужности и послове председника Комисије када је он одсутан или спречен да обавља своју дужност;

Чланови Комисије:

· имају прави и обавезу да редовно присуствују седницама Комисије;
· да учествују у расправи по питањима која су на дневном реду седнице Комисије и гласају о сваком предлогу о коме се одлучује на седници;

· да обављају све дужности и задатке одређене од стране Комисије;

Секретар Комисије:

· припрема седнице Комисије;

· координира рад чланова и заменика чланова Комисије;

· помаже по захтеву председника Комисије у обављању послова из његове надлежности;

· стара се о припреми предлога аката које доноси Комисија и обавља друге послове у складу са Законом, овим Пословником и налозима председника Комисије;

Члан 8.


Даном проглашења Изборне листе, Комисија Решењем утврђује који подносилац Изборне листе испуњава услове за одређивање својих представника у проширени састав овог органа.


Решење о испуњењу, односно неиспуњењу услова за одређивање представника подносиоца Изборне листе у проширени састав Комисија доставља подносиоци Изборне листе у року од 24 часа од доношења Решења.


Комисија утврђује проширени састав у року од 24 часа од пријема обавештења о лицима која улазе у проширени састав.


Представник подносиоца Изборне листе постаје члан Комисије у проширеном саставу најкасније у року од 24 часа од доношења Решења о утврђивању проширеног састава.

Члан 9.


Решење о именовању Изборне Комисије у сталном саставу објављује се у „ Сл. листу града Београда“.
III/ НАДЛЕЖНОСТ КОМИСИЈЕ
Члан 10.

Комисија се у оквиру надлежности утврђених Законом о локалним изборима, Законом о избору народних посланика, Законом о финансирању политичких странака и применом Упутсва и других аката Комисије:
1. стара о законитости спровођења избора одборника Скупштине градске општине Гроцка;

2. одређује бирачка места, при чему се нарочито води рачуна о равномерној распоређености бирача на бирачким местима и о доступности бирачком места бирачима;

3. одређује бирачке одборе и именује њихове чланове;

4. даје упутства бирачким одборима у погледу спровођења поступка избора одборника;

5. прописује обрасце и организује техничке припреме за спровођење избора за одборнике;

6. доноси Решење о бирачком одбору у проширеном саставу;

7. утврђује да ли су Изборне листе сачињене и поднете у складу са прописима о избору одборника;

8. проглашава Изборну листу Решењем;

9. доноси Решење о одбацивању Изборне листе због неблаговремености;

10. доноси закључак којим подносиоцу изборне листе одређује рок за отклањање недостатака и указује на радње које треба да обави ради отклањања недостатака;

11. Решењем утврђује Збирну изборну листу и објављује је;

12. прописује садржај, облик и начин истицања Збирне изборне листе;

13. одлучује по приговорима;

14. утврђује и објављује укупне резултате избора одборника; као и привремене податке о резултатима избора;

15. подноси Извештај Скупштини ГО Гроцка о спроведеним изборима за одборнике;

16. доставља Министарству надлежном за послове локалне самоуправе и републичком органу надлећном за послове статистике податке о спровођењу и резултатима избора за одборнике, непосредно по завршетку избора;
17. доставља Решење о проглашењу Збирне изборне листе организационој јединици градске управе;

18. обавља и друге послове одређене прописима о избору одборника;

У свом раду Комисија сходно примењује Упутства и друге акте Републичке изборне комисије који се односе на спровођење избпора за народне посланике.

IV/ НАЧИН РАДА
Члан 11.

Комисија ради у сталном и проширеном саставу. Комисија ради у проширеном саставу од дана утврђивања тог састава до завршетка избора, односно од момента када је Комисија утврдила резултате избора и исте објавила у „Сл. листу града Београда“.

Члан 12.


Комисија је самостална у свом раду и ради на основу закона и прописа.
Члан 13.


Комисија ради у седницама. Седницу Комисије сазива председник Комисије, на своју иницијативу, или у најкраћем могућем року када то предложи најмање 1/3 чланова Комисије. У раду Комисије учествују председник, чланови и Секретар Комисије и њихови заменици.

Члан 14.


Позив за седницу Комисије доставља се члановима Комисије у писаном облику, а по потреби седнице се сазивају телефоном или на други одговарајући начин.

Изузетно позив за седницу доставља се заменицима чланова Комисије уколико су чланови Комисије спречени да учествују у раду седнице.

Члан 15.


Седници Комисије по позиву председника присуствују и представници Секретаријата за Управу и Завода за информатику и статистику градске Управе, који учествују у раду Комисије без права одлучивања. По позиву председника Комисије седници могу присуствовати и друга лица.

Члан 16.


Комисија ради и пуноважно одлучује ако седници присуствује већина њених чланова, односно заменика. Комисија одлучује већином гласова чланова у сталном односно проширеном саставу. Уместо члана Комисије који није присутна гласа његов заменик.

Члан 17.


Ради проучавања појединих питања из свог делокруга, израде предлога аката, извештаја и других докумената, као и обављања поједниних изборних радњи, Комисија може формирати радне групе из реда својих чланова, којој помоћ пружају стручне службе.

Члан 18.


Рад Комисије је јаван. Јавност рада Комисије обезбеђује се путем презентације на општинском сајту, присуством акредитованих представника средстава јавног информисања, давањем саопштења и одржавањем конференција за штампу, а преко председника или заменика председника Комисије. Саопштење за јавност по одобрењу председника Комисије даје служба за информисање ГО Гроцка. Конференцију за штампу може одржати председник или заменик председника Комисије.

Члан 19.


У остваривању својих задатака Комисија, сагласно закону, сарађује са домаћим и страним органима и организацијама.

V/ ПОСТУПАЊЕ ПО ПРИГОВОРИМА
Члан 20.


По приговорима који су упућени Комисији Секретар, односно заменик Секретара припремиће за потребе Комисије, најкасније у року од 24 часа од часа пријема приговора стручно мишљење о начину решавања приговора и на основу тог мишљења сачиниће нацрт Решења или Одлуке. 


Стручно мишљење обухвата садрћину приговора, чињенично стање, излагање законских одредби на основу којих се приговор решава и предлог како га треба решити. Решење по приговору Комисија доноси у року од 48 часова од часа пријема приговора и доставља га подносиоцу.

Члан 21.


Када је против Решења Комисије донетог по приговору поднета жалба, Комисија доставља жалбу заједно са оспореним Решењем и свим потребним списима Управном суду у Београду, одмах, а најкасније од 12 часова од часа пријема жалбе.

Члан 22.


У поступку по приговорима у питањима која нису изричито уређена Законом о локалним изборима, Законом о избору народних посланика, Законом о јединственом бирачком списку и Законом о финансирању политичких активности и актима донетим у спровођењу тих закона, Комисија сходно примењује одредбе Закона о општем управном поступку.

VI/ ОБЕЗБЕЂИВАЊЕ УСЛОВА ЗА РАД КОМИСИЈЕ
Члан 23.

Председник, чланови Комисије и Секретар, као и њихови заменици имају право на накнаду за рад у Комисији. Висину накнаде за рад у Изборној Комисији, Комисија одређује посебним актом.

Налогодавци за исплату средстава су председник и заменик председника Комисије.

Члан 24.


Стручне и административне послове за Комисију врши Секретар и заменик секретара.


По потреби, неопходну административну и техничку помоћ при обављању задатака Комисије обезбеђују и пружају запослени из других организационих јединица Управе у складу са законом.
VII/ ДОКУМЕНТАЦИЈА О РАДУ КОМИСИЈЕ
Члан 25.

На седници Комисије води се записник о раду Комисије. Записник садржи податке о присутности на седници, као и главне податке о раду на седници, нарочито о предлозима о којима се расправљало, са именима учесника у расправи о одлукама, закључцима и другим актима који су на седници донети, као и о резултатима гласања о појединим питањима.


О вођењу и чувању записника стара се Секретар комисије. Записник потписују председник и Секретар Комисије.


Члан 26.


Комисија обезбеђује чување изборних аката и извештаја о резултатима избора са изборним материјалима и руковањe тим материјалима у складу са прописима.

Члан 27.


У Комисији се води деловодни протокол, сређује и чува документација ( архивска грађа Комисије) са којом се поступа у складу са прописима.

VIII/ ЗАВРШНЕ ОДРЕДБЕ
Члан 28.

 Питања која се односе на рад Комисије, а која нису уређена овим пословником могу се уредити одлуком Комисије, у складу са одредбама овог Пословника.

Члан 29.

            Овим Пословником ставља се ван снаге Пословник  о раду изборне комисије у сталном саставу ГО Гроцка број:013-1/2016

                                                                    Члан 30.

Овај Пословник ступа на снагу даном доношења, а примењује се  за избор одборника у Скупштини ГО Гроцка  2020. Године.
        ИЗБОРНА КОМИСИЈА ГРАДСКЕ ОПШТИНЕ ГРОЦКА
                                                               ПРЕДСЕДНИК ИЗБОРНЕ КОМИСИЈЕ

                                                             ГРАДСКЕ ОПШТИНЕ ГРОЦКА

У Гроцкој, 013-7/1/2020
                                                           Мирјана Буквић

